<document celex="IP-05-776" lang="sl">
    <p align="right">
      Bruselj, 22. junija 2005
    </p>
    <h1>
      <a name="Heading4" id="Heading4"></a><b>Sladkorna reforma bo proizvajalcem iz EU omogočila dolgoročno konkurenčno prihodnost</b>
    </h1>
    <p>
      <b><i>Evropska komisija je danes predlagala daljnosežne reforme skupne ureditve trga za sladkor. Spremembe bodo povečale konkurenčnost in tržno orientiranost sektorja sladkorja Evropske unije,
      mu zagotovile dolgoročno prihodnost in okrepile pogajalski položaj EU v trenutnem krogu svetovnih trgovinskih pogajanj. Spremembe bodo posodobile sedanji sistem, ki je v veliki meri ostal
      nespremenjen približno 40 let. Novi sistem bo državam v razvoju še nadalje nudil preferenčni dostop do evropskega sladkornega trga, po privlačnih cenah, visoko nad ravnijo na svetovnem trgu.
      Države Afrike, Karibov in Pacifika, ki tradicionalno izvažajo sladkor v EU, bodo imele koristi od programa pomoči, ki ga je prav tako danes sprejela Komisija. Predlogi za reformo, ki jih je
      predložila Evropska komisija, vključujejo dvostopenjsko znižanje cene belega sladkorja v skupni višini 39 %; nadomestilo kmetom v višini 60 % znižanja cene v obliki proizvodno nevezanega
      plačila – ki bo povezano z upoštevanjem okoljskih standardov in standardov upravljanja zemljišč in bo dodano enotnemu plačilu na kmetijo; prostovoljno shemo za prestrukturiranje, ki bo trajala
      štiri leta, da bi spodbudili manj konkurenčne proizvajalce k zapustitvi sektorja; in odpravo intervencije. Načrt pomoči za AKP bo leta 2006 obsegal 40 milijonov EUR in bo utrdil pot za
      nadaljnjo pomoč. Komisija upa na politični dogovor glede predlogov na vrhu kmetijskih ministrov meseca novembra.</i></b>
    </p>
    <p>
      „Temeljita reforma je edina možna rešitev“, je dejala Mariann Fischer Boel, komisarka za kmetijstvo in razvoj podeželja. „Najenostavneje bi bilo ne narediti ničesar. Ampak to bi pomenilo
      počasno in bolečo smrt za evropski sektor sladkorja. Prepričana sem, da je pred proizvajalci sladkorja iz EU konkurenčna prihodnost, ampak le, če bomo znali ukrepati v tem trenutku in z
      odločnostjo, da bi jih pripravili na bodoče izzive. Ponujamo jim dolgoročne, trdne možnosti načrtovanja z velikodušnim skladom za prestrukturiranje, da bi spodbudili manj konkurenčne
      proizvajalce, da zapustijo sektor in za lažje obvladovanje družbenih in okoljskih posledic procesa prestrukturiranja. Ohranili pa bomo prednosti za naše tradicionalne dobavitelje iz držav v
      razvoju. Naš trg bo ostal privlačen kraj za prodajo sladkorja iz teh držav.“
    </p>
    <p>
      Louis Michel, komisar za razvoj in humanitarno pomoč, je poudaril: „Zavedamo se, da je sladkorna reforma EU resen izziv za mnoge naših partnerjev iz držav AKP. Predlagani načrt pomoči jim bo
      pomagal zagotoviti neoviran prehod v okviru lokalne strategije za trajnostni razvoj.“
    </p>
    <p>
      <b>Razlogi za reformo</b>
    </p>
    <p>
      Po reformah SKP leta 2003 in 2004 je prišel čas, da se ureditev v sektorju sladkorja uskladi s pristopom, ki je že uveljavljen v drugih sektorjih. Sladkorna reforma mora v celoti upoštevati
      prihodke kmetov, interese potrošnikov in položaj predelovalne industrije. Reforma mora utrditi konkurenčnost industrije sladkorja EU, izboljšati njeno tržno usmerjenost in vzpostaviti
      trajnostno tržno ravnotežje v skladu z mednarodnimi obveznostmi EU. Komisija je podrobno preučila trg sladkorja in se posvetovala s kar največ možnimi interesnimi skupinami. Ocene vpliva so
      jasno pokazale, da vzdrževanje statusa quo ni več mogoče. Brez reforme bi morali drastično znižati vse kvote, kar bi najbolj prizadelo najbolj konkurenčne proizvajalce in vodilo do končnega
      izčrpanja.
    </p>
    <p>
      Evropskim proizvajalcem je treba ponuditi dolgoročno gotovost glede pravil, ki jim morajo slediti. Predlog reforme zato določa gospodarski in pravni okvir za evropski sektor sladkorja do leta
      2014/2015 in ne predvideva klavzule o pregledih. Komisija predlaga znatno, dvostopenjsko znižanje cen, skupaj z bogatim skladom za prestrukturiranje, ki bo trajalo štiri leta. Sklad za
      prestrukturiranje ima tri glavne cilje: prvič, zagotoviti spodbude za manj konkurenčne proizvajalce, da bi jim pomagali zapustiti sektor; drugič, zagotoviti denar za obvladovanje družbenih in
      okoljskih posledic zaprtja tovarn (financiranje družbenih načrtov ali programov prerazporejanja in ukrepov za vrnitev območja v dobro okoljsko stanje); in tretjič, zagotoviti sredstva najbolj
      prizadetim regijam, da bi lahko razvile nove dejavnosti v skladu z evropskimi strukturnimi skladi in skladi za razvoj podeželja.
    </p>
    <p>
      <b>Načrt pomoči za države AKP</b>
    </p>
    <p>
      Pozornost je treba nameniti potrebam držav v razvoju Afrike, Karibov in Pacifika, za katere Evropa že od nekdaj predstavlja ključni trg. Po reformi bo Evropa ostala privlačni trg za nekatere od
      držav, ki imajo zagotovljen dostop do trga EU v skladu s Protokolom o sladkorju.
    </p>
    <p>
      Komisija pa kljub temu predlaga še načrt pomoči za države Afrike, Karibov in Pacifika, ki tradicionalno izvažajo sladkor v EU. Komisija se zaveda, da predstavlja reforma velik izziv za
      pridelovalce sladkorne pese in sladkorja iz EU, kot tudi za mnoge dobavitelje iz držav AKP. Da bi se odzvali na različne položaje v posameznih državah, bo načrt pomoči Komisije pokrival širok
      razpon družbenih, gospodarskih in okoljskih ukrepov.
    </p>
    <p>
      V skladu s Protokolom o sladkorju izvaža sladkor v EU 18 držav AKP, ki jih lahko prizadenejo znižanja cen na trgu EU. Obveza Komisije, da bo tem državam pomagala v procesu prilagajanja, je bila
      vključena v sporočilu Komisije, julija 2004, in razširjena v „Akcijskem načrtu“, sestavljenem januarja, na podlagi pogovorov z državami AKP.
    </p>
    <p>
      Komisija predlaga začetek izvajanja načrta pomoči že leta 2006, saj bi zgodnje naložbe v teh državah kar najbolj povečale njihove možnosti za uspešno prilagoditev. Ker večplastnost procesa
      prestrukturiranja in diverzifikacije zahteva trajnostno vlaganje, je treba pomoč za leto 2006 vključiti v osemletni načrt. Za leto 2006 je bil določen začetni proračun v višini 40 milijonov
      EUR. Zagotovljena bo tudi nadaljnja dolgoročna pomoč za obdobje 2007–2013.
    </p>
    <p>
      Glede na razlike med državami AKP je ponujena široka paleta možnosti podpore, ki se lahko v vsaki državi prilagodi potrebam, ki jih ugotovijo interesne skupine, in je vključena v dolgoročno,
      celovito, trajnostno strategijo. Različne vrste pomoči so bile zasnovane ob upoštevanju učinkovitosti izvedbe.
    </p>
    <p>
      <b>Podrobnosti predloga sladkorne reforme EU</b>
    </p>
    <ul>
      <li>Znižanje cen za 39 % v dveh letih z začetkom leta 2006/2007, da bi se zagotovilo trajnostno ravnotežje trga.
      </li>
      <li>Nadomestila kmetom v višini 60 % znižanja cen. Vključevanje te pomoči v enotno plačilo na kmetijo in povezovanje plačil za upoštevanje okoljskih standardov in standardov upravljanja
      zemljišč.
      </li>
      <li>Veljavnost nove ureditve, vključno z razširitvijo sistema kvot za sladkor, do leta 2014/2015. Brez klavzule o pregledu.
      </li>
      <li>Združevanje kvot „A“ in „B“ v enotno proizvodno kvoto.
      </li>
      <li>Odprava intervencijskega sistema in nadomestitev intervencijske cene z referenčno ceno.
      </li>
      <li>Uvedba sistema zasebnega skladiščenja kot varnostne mreže v primeru, da se tržna cena spusti pod referenčno ceno.
      </li>
      <li>Prostovoljni načrt za prestrukturiranje, ki traja 4 leta, za evropske tovarne sladkorja, proizvajalce izoglukoze in inulinskega sirupa, ki vključuje visoka plačila s postopnim
      zmanjševanjem, da bi spodbudili zaprtja tovarn in odrekanje kvoti, kot tudi boljše obvladovanje družbenih in okoljskih posledic procesa prestrukturiranja.
      </li>
      <li>To plačilo bo znašalo 730 EUR na tono v prvem letu in se bo zmanjšalo na 625 EUR v drugem, 520 EUR v tretjem in 420 EUR v zadnjem letu.
      </li>
      <li>Dopolnilno plačilo v prvem letu za proizvajalce sladkorne pese, ki jih je prizadelo zaprtje tovarn, za katere so imeli dobavne pravice.
      </li>
      <li>Obe navedeni plačili bosta financirani z dajatvami imetnikov kvote, ki bodo trajale tri leta in se bodo postopno zmanjševale.
      </li>
      <li>Sladkorna pesa se bo kvalificirala za plačila za praho, če bo gojena kot neprehrambena kultura in bo izpolnjevala pogoje za pomoč za energijske kulture v višini 45 EUR/hektar.
      </li>
      <li>Da bi ohranili določeno proizvodnjo v trenutnih državah proizvajalkah sladkorja skupine „C“, bo na voljo dodatna količina v višini 1 milijona ton za enkratno plačilo, ki ustreza znesku
      pomoči za prestrukturiranje na tono v prvem letu.
      </li>
      <li>Sladkor za kemično in farmacevtsko industrijo in za proizvodnjo bioetanola bo izvzet iz proizvodnih kvot.
      </li>
      <li>Zvišanje kvote za izoglukozo za 300 000 ton trenutnim proizvodnim podjetjem, v obdobju treh let, z letnim zvišanjem v višini 100 000.
      </li>
    </ul>
    <p>
      <a href="http://europa.eu.int/comm/agriculture/capreform/sugar/index_en.htm">http://europa.eu.int/comm/agriculture/capreform/sugar/index_en.htm</a>
    </p>
    <p>
      <a href="http://europa.eu.int/comm/mediatheque/photo/barroso/index_en.cfm?id=7187">http://europa.eu.int/comm/mediatheque/photo/barroso/index_en.cfm?id=7187</a>
    </p>
  </document>